เศรษฐกิจไทยปี’55 รุ่งหรือร่วง? หลังพิษน้ำท่วม
คงไม่สายเกินไปถ้าผมขอกล่าว &#8220;สวัสดีปีใหม่ 2555&#8221; ปีแห่งความสุขสันต์หรรษา
11 ม.ค. 2555

คงไม่สายเกินไปถ้าผมขอกล่าว “สวัสดีปีใหม่ 2555” ปีแห่งความสุขสันต์หรรษา
โดย..ชาติชาย พยุหนาวิชัย 
เพราะแค่ชื่อปีก็สร้างความสุขและรอยยิ้มแล้ว ผมหวังว่าปีนี้คงจะเป็นอีกปีหนึ่งที่ทำให้ทุกท่านมีความสุข ยิ้มแย้ม และเบิกบานกันถ้วนหน้านะครับ 
เปิดปีใหม่มาอาทิตย์กว่าแล้ว หลายท่านพร้อมเดินเครื่องเต็มที่กับการทำงานต้อนรับศักราชใหม่ ในขณะที่อีกหลายท่านเพิ่งสตาร์ตเครื่อง เพราะยังเพลิดเพลินกับการเฉลิมฉลองปีใหม่กันอยู่เลย แต่ชั่วโมงนี้ใครเดินเครื่องเร็วกว่าย่อมมีโอกาสได้เปรียบและทิ้งห่างคู่แข่งไปได้เร็วกว่าแน่นอนครับ อย่ามัวชะล่าใจกันไปนะครับ 
สำหรับเรื่องที่จะเบิกฤกษ์ต้อนรับศักราชใหม่คงหนีไม่พ้นเรื่องของการคาดการณ์แนวโน้มเศรษฐกิจไทยในปี 2555 นี้ว่าจะรุ่งหรือร่วง และมีทิศทางเป็นอย่างไร วันนี้ผมมีข้อมูลแนวโน้มอุตสาหกรรมหลัก จากศูนย์วิจัยกสิกรไทยมาแชร์ เผื่อจะทำให้เห็นภาพรวมทิศทางของเศรษฐกิจบ้านเราหลังจากเพิ่งผ่านพ้นมหาอุทกภัยน้ำท่วมครั้งใหญ่กันมาเมื่อช่วงปลายปีครับ
แนวโน้มเศรษฐกิจและอุตสาหกรรมไทยในปี 2555 นี้ขึ้นอยู่กับปัจจัยหลายอย่าง ทั้งปัจจัยภายในและภายนอกประเทศ โดยเฉพาะอย่างยิ่งวิกฤตอุทกภัยครั้งร้ายแรงที่ได้สร้างความเสียหายเป็นวงกว้าง คิดเป็นมูลค่าความเสียหายมหาศาล จนทำให้การเติบโตทางเศรษฐกิจในปีที่ผ่านมาไม่เป็นไปตามเป้าหมายที่ตั้งไว้ ธุรกิจบางกลุ่มอาจได้รับอานิสงส์จากการบูรณะฟื้นฟูความเสียหายจากอุทกภัย และโครงการลงทุนที่เกี่ยวข้องกับการบริหารจัดการน้ำ ซึ่งเข้ามาช่วยเสริมการเติบโตของธุรกิจที่เกี่ยวข้องกับการก่อสร้างได้เป็นอย่างดี 
ขณะเดียวกันนโยบายเศรษฐกิจเชิงกระตุ้นของรัฐบาล ทั้งนโยบายภาษีสำหรับบ้านหลังแรกรถคันแรก การปรับขึ้นเงินเดือนข้าราชการและค่าจ้างแรงงานขั้นต่ำ อาจส่งผลดีในบางสาขาเศรษฐกิจ เช่น เกษตรกรรม ตลาดรถยนต์ในประเทศ ที่อยู่อาศัย รวมทั้งธุรกิจบางกลุ่มก็อาจได้รับประโยชน์จากนโยบายลดภาษีเงินได้นิติบุคคล ในขณะที่บางธุรกิจที่ต้องพึ่งพาแรงงานพื้นฐานอาจมีต้นทุนสูงขึ้นจากการปรับขึ้นค่าจ้างขั้นต่ำที่จะเริ่มมีผลบังคับใช้ ขณะที่อีกด้านหนึ่งความเสี่ยงของวิกฤตหนี้สาธารณะในยูโรโซนและความเปราะบางของเศรษฐกิจสหรัฐ จะเป็นปัจจัยฉุดรั้งสำหรับภาคการส่งออกและการท่องเที่ยว 
นอกจากนี้ กำลังการผลิตที่หายไปบางส่วนจากผลของอุทกภัยร้ายแรงในช่วงไตรมาสสุดท้ายของปี 2554 ที่ผ่านมา ก็เป็นอีกปัจจัยหนึ่งที่จะกระทบต่อภาคการผลิตเพื่อการส่งออกด้วยเช่นกัน แน่นอนว่าประเทศไทยจะหวังรายได้จากส่วนนี้เช่นที่ผ่านมาไม่ได้อีก เพราะฉะนั้นต้องหามาตรการอื่นมากระตุ้นเศรษฐกิจควบคู่กันไป ซึ่งถือเป็นโจทย์ใหญ่ของรัฐบาลในปีนี้
การที่จะพลิกเศรษฐกิจไทยให้กลับเข้าสู่เส้นทางการขยายตัวใหม่อีกครั้งในช่วงต้นปี 2555 คงต้องฝากความหวังไว้ที่การเยียวยาฟื้นฟูประเทศหลังน้ำลดของรัฐบาลว่าจะดำเนินการได้รวดเร็วมากน้อยเพียงใด รวมไปถึงประสิทธิภาพในการใช้งบประมาณดำเนินการ ซึ่งต้องมีความโปร่งใสรัดกุม มีการออกมาตรการเพื่อช่วยเหลือ บรรเทา ตั้งแต่ภาคการผลิต การลงทุน รวมไปถึงประชาชน เอกชนและเกษตรกร เพื่อให้สามารถเข้าถึงแหล่งเงินทุนได้อย่างทันท่วงที เพื่อให้เกิดการกระตุ้นเศรษฐกิจภายในประเทศ 
นอกจากนี้ ยังต้องมีความชัดเจนในเรื่องมาตรการป้องกันไม่ให้เกิดน้ำท่วมซ้ำ เพื่อให้นักลงทุนเกิดความเชื่อมั่น มิเช่นนั้นอาจเกิดการย้ายฐานการผลิตไปยังประเทศอื่น ซึ่งจะส่งผลกระทบต่อเศรษฐกิจของประเทศในอนาคต ตลอดจนนโยบายเศรษฐกิจเชิงกระตุ้นของรัฐบาล รวมถึงการชะลอการส่งสัญญาณคุมเข้มนโยบายการเงินของ ธปท. น่าจะเป็นแรงสนับสนุนการขับเคลื่อนให้เศรษฐกิจของประเทศในปีนี้มีแวว “รุ่ง” ได้อีกปีหนึ่งครับ